Уварванне ў Венесуэлу

**Уварванне ў Венесуэлу** — ваенная аперацыя, праведзеная 3 мая 2020 года з мэтай захопу ўлады ў Баліварыянскай Рэспубліцы Венесуэла. Спроба ўварвання была названа яе арганізатарамі *аперацыяй «Гедэон»*.

## Перадгісторыя 
Планаванне аперацыі па ўварванні ў Венесуэлу пачалося адразу пасля правальнай спробы паўстання ў вайсковай часці ВПС Венесуэлы ў цэнтры Каракаса 30 красавіка 2019. Тады на вернасць лідару апазіцыі Хуану Гуайдо прысягнулі некалькі вайскоўцаў, аднак падняць масавае паўстанне ім не ўдалося. Многія ўдзельнікі бунту беглі ў Калумбію.

Неўзабаве ў горадзе Багата адбылася сустрэча шэрагу венесуэльскіх дэзерціраў, дысідэнтаў і апазіцыянераў. Месцам сходу стаў элітны гатэль JW Marriott. Сярод прысутных быў Джордан Гудро, 43-гадовы амерыканец, адстаўны вайсковец, тройчы ўзнагароджаны Бронзавай зоркай за праяўленыя ў вайне ў Афганістане смеласць і гераізм. Службу ён праходзіў у элітных Сілах спецыяльнага прызначэння ЗША. У адстаўку выйшаў у 2016 годзе і працаваў у прыватным ахоўным прадпрыемстве ў Пуэрта-Рыка. У 2018 годзе заснаваў уласную ПВК Silvercorp USA. Венесуэла трапіла ў сферу інтарэсаў Гудро ў лютым 2019 года, калі ён забяспечваў бяспеку канцэрта, які мільярдэр Рычард Брэнсан арганізаваў на венесуэльска-калумбійскай мяжы для рэкламы чарговай спробы зрынуць прэзідэнта Нікаласа Мадура — тады для гэтага выкарыстоўвалася шыльда «дастаўкі гуманітарнай дапамогі».

## Уварванне 
3 мая 2020 года спецназ Венесуэлы прадухіліў уварванне баевікоў з боку Калумбіі. Зламыснікі выкарысталі хуткаходныя катэры. Восем нападнікаў былі забіты, дзесяць — затрыманы. Сярод тых, хто спрабаваў пракрасціся на тэрыторыю Венесуэлы, былі амерыканцы — супрацоўнікі асабістай аховы прэзідэнта ЗША Дональда Трампа. Было паведамлена, што затрыманыя ўдзельнікі нападу знаходзяцца на ваенна-марской базе ў штаце Ла-Гуайра і даюць паказанні.

Адначасна МЗС Венесуэлы са спасылкай на кіраўніка Нацыянальнага ўстаноўчага сходу Венесуэлы Д. Кабельё паведаміў, што ад разведкі паступіла інфармацыя пра запланаванае ўварванне ў Венесуэлу з мора. Узброеныя сілы рэспублікі, якія ўжо былі прыведзены ў стан падвышанай боегатоўнасці, адбілі напад. Высадка планавалася ў раёне горада Ла-Гуайра, у непасрэднай блізкасці ад сталіцы Венесуэлы. Кіраўнік МУС таксама паведаміў, што атрыманы GPS-трэк дазволіў высветліць, што лодкі выйшлі з Вялікабрытаніі.

Як заявілі ў Мінабароны Венесуэлы, падчас аперацыі была канфіскавана зброя, частка з якой выкарыстоўвалася падчас спробы дзяржаўнага перавароту 30 красавіка 2019 года. Пры гэтым вайскоўцы працягвалі пошук зброі пад вадой, якая магла там апынуцца з-за таго, што адно з судоў перавярнулася. Праводзілася патруляванне ў прыбярэжных раёнах для пошуку людзей, звязаных з нападам.

Генеральны пракурор Венесуэлы заявіў, што па абвінавачванні ў сувязі са змоўшчыкамі ў краіне арыштавана 114 чалавек. Яшчэ 92 адшукваліся.

Кіраўнік SilverCorp Джоржан Гудро ўзяў на сябе адказнасць за напад на Венесуэлу. Ён заявіў, што ў кастрычніку 2019 падпісаў кантракт з лідарам венесуэльскай апазіцыі Хуанам Гуайдо. Па ім Гуайдо абавязаўся заплаціць SilverCorp 213 мільёнаў долараў за «агульнае абслугоўванне». Гудро заявіў, што Гуайдо парушыў кантракт і не заплаціў нічога, але Гудро ўсё роўна працягнуў падрыхтоўку аперацыі з удзелам каля 60 венесуэльцаў. Ён сцвярджаў, што яго людзі не атрымлівалі падтрымку ад урадаў ЗША ці Калумбіі. Гуайдо жа адмаўляе датычнасць да аперацыі.

Гудро пацвердзіў, што захопленыя ў Венесуэле амерыканцы (Люк Дэнман і Айран Бэры) працавалі з ім. На думку Гудро, урад ЗША «павінен умяшацца і паспрабаваць вярнуць гэтых хлопцаў».

## Страты бакоў 
Пры спыненні ўварвання 3 мая 2020 года было забіта восем наймітаў, яшчэ двое былі арыштаваны. Адзін з затрыманых — агент Упраўлення па барацьбе з наркотыкамі ЗША.

## Наступствы 
Шэраг СМІ параўналі спробу ўварвання ў Венесуэлу з аналагічнай аперацыяй у заліве Свіней у красавіку 1961 года. Тады ўлады ЗША падрыхтавалі каля 1500 байцоў на тэрыторыі Гватэмалы для наступнага ўварвання на Кубу. Зрэшты, нягледзячы нават на падтрымку ВПС ЗША, захопнікі таксама былі цалкам разбіты.

Кіраўнік Нацыянальнага ўстаноўчага сходу Венесуэлы Д. Кабельё заявіў, што «за гэтымі людзьмі стаяць тыя, хто арганізаваў замах на прэзідэнта Нікаласа Мадура ў 2018 годзе», і што «ўсе яны каардынуюцца ўрадам ЗША, а рэалізуюцца з тэрыторыі Калумбіі».

Калумбія адпрэчыла абвінавачванні ўладаў Венесуэлы, назваўшы іх спробай «дыктатарскага рэжыму Нікаласа Мадура» адцягнуць увагу ад праблем у краіне". ЗША заявілі, што Мадура «паслядоўна звяртаецца да дэзынфармацыі», каб адцягнуць увагу ад таго, як дрэнна ён кіруе Венесуэлай.

## Гл. таксама 
* Аперацыя ў заліве Свіней
* Аперацыя «Мангуст»

Катэгорыя:Май 2020 года
Катэгорыя:2020 год у Венесуэле
Катэгорыя:Падзеі 3 мая
Катэгорыя:Канфлікты 2020 года
Катэгорыя:Дзяржаўныя перавароты
Катэгорыя:2020 год у палітыцы